Dan Brown

Daniel Gerhard Brown (født 1964), mer kjent som Dan Brown, er en amerikansk forfatter av spenningsromaner, musiker og komponist. Han er særlig kjent for romanen Da Vinci-koden (2003).

 Oppvekst og utdanning 
Brown vokste opp i Exeter i New Hampshire i USA, som den eldste av tre barn. Hans bror er komponisten Gregory W. Brown. Moren hans var profesjonell musiker og spilte orgel i kirken, mens faren skrev lærebøker og var matematikklærer.

Browns foreldre valgte å ikke ha TV, i stedet brukte familien mye tid på klassisk musikk – Brown spilte piano, sang i kor og gikk på konserter. Browns interesse for hemmeligheter og gåter stammer fra barndommen. Han elsket å løse anagrammer og kryssord, og faren hans laget avanserte skattejakter for barna til bursdager og høytider. På julaften pleide han å lage et skattekart med ledetråder gjennom huset og noen ganger rundt i byen, i stedet for å legge gavene under treet.

I oppveksten sang Brown i kirken, gikk på søndagsskole og deltok på kristne sommerleirer. – Jeg vokste opp som episkopalianer og var veldig religiøs som barn. Men i åttende eller niende klasse studerte jeg astronomi, kosmologi og universets opprinnelse. Jeg husker at jeg spurte en prest: “Jeg forstår det ikke. Jeg leste en bok som sa at det skjedde en eksplosjon kjent som Big Bang, men her står det at Gud skapte himmelen, jorden og dyrene på syv dager. Hva er riktig?”

Dessverre var svaret jeg fikk: “Snille gutter stiller ikke slike spørsmål.”

Da gikk det opp et lys for meg, og jeg tenkte: “Bibelen gir ikke mening. Vitenskapen gir mye mer mening for meg.” Derfra gled jeg bare bort fra religionen.I 1982 ble han immatrikulert ved Amherst College, der han studerte komposisjon. Da han ble uteksaminert i 1986 sto valget mellom å bli forfatter eller musiker – det siste "hørtes mer morsomt ut" og var den yrkeskarrieren han forsøkte seg på først.

 Musikk-karriere 
Hans første musikkutgivelse var kassetten SynthAnimals/Musica Animalia, bestående av lydeffekter med synthesizer. Han startet eget platestudio, Dalliance, der han ga ut albumet Perspective (1990), med låter i samme sjanger som Elton John og Billy Joel. 

I 1991 flyttet han til Hollywood for å prøve seg som låtskriver og pianist, mens han jobbet som lærer på dagtid. Han ble med i National Academy of Songwriters, men karrieren tok aldri helt av og i 1993 flyttet han tilbake til New Hampshire og tok seg jobb ved en liten barne- og ungdomsskole i Hampton Falls.

Albumet Angels & Demons ble utgitt i 1994. Ambigrammet på omslaget, tegnet av John Langdon, brukte han senere også på romanen ved samme navn.  Kunstneren inspirerte også navnet til hovedpersonen i Browns mest suksessfylte bøker; «Robert Langdon». Dette er ikke den eneste gangen Brown benytter navn på virkelige personer for de fiktive karakterene.

Etter å ha lagt musikken på is i mange år ga Brown i 2020 ut barneboka Wild Symphony og et egenkomponert klassisk musikkalbum ved samme navn. Historien er inspirert av verk som Peter og ulven og Dyrenes karneval. Prosjektet er siden utvidet med omreisende konsertforestillinger og en interaktiv app. 

 Heltidsforfatter 
I 1993 bestemte Brown seg for å bli forfatter på heltid, og begynte arbeidet på Den digitale festning. I 1995 ga han og kona Blythe sammen ut humorboka 187 Men to Avoid: A Survival Guide for the Romantically Frustrated Woman, under pseudonymet "Danielle Brown".

I 1998 kom så endelig debutromanen Den digitale festning, i 2000 kom Engler og demoner, og bare få måneder senere kom Iskaldt bedrag (2001). Disse første tre romanene oppnådde kun et beskjedent salg, med færre enn 10.000 eksemplarer i hvert av de første opplagene. 

 Gjennombruddet, Da Vinci-koden (2003) 
Med sin fjerde roman, Da Vinci-koden (2003), fikk Dan Brown et voldsomt gjennombrudd. Boka toppet The New York Times' bestselgerliste allerede etter én uke på markedet, og er en av de mestselgende bøkene i historien med over 80 millioner solgte kopier på verdensbasis. Boka er oversatt til 44 språk. Suksessen sikret ham en plass på TIME Magazines 2005-liste over «World's 100 Most Influential People». I et intervju i 2006 uttalte Brown at han hadde ideer til omtrent 12 fremtidige bøker med Robert Langdon som hovedperson.

 «Robert Langdon»-serien fortsetter (2009–) 
2009-oppfølgeren, Det tapte symbol, solgte, i følge forlaget, over én million eksemplarer i innbundet og e-bokversjon på sin første dag i USA, Storbritannia og Canada. Boka omhandler blant annet frimurerordenen og plottet tar sted i Washington D.C. over et tidsspenn på 12 timer. 

Browns fjerde roman i Robert Langdon-serien, Inferno, kom i 2013. Den toppet New York Times' bestselgerliste de første 11 ukene etter utgivelsen og har solgt mer enn 1,4 millioner eksemplarer bare i USA. Den femte – og foreløpig siste – boka i serien, Origin, kom ut i 2017. 

I januar 2025 ble det kjent at det 9. september vil komme en ny bok med «Robert Langdon», The secret of secrets. Boken vil være den første romanen fra Brown på 8 år, og er planlagt utgitt samtidig over nesten hele verden. Norge er ikke nevnt på listen over land der boken lanseres denne datoen.

 Mottagelse 
Da Vinci-koden har fått både ros og kritikk. Den ble blant annet kåret til beste bok under The British Book Awards i 2005, og mottok Book Sense-prisen i 2003 fra American Booksellers Association. Andre mener den lider av dårlig språk og dårlig research.

Den katolske kirken, ved kardinal Tarcisio Bertone, erkebiskopen av Genoa, protesterte mot boka og dens "skamfulle og ubegrunnede løgner" i et intervju i den italienske avisa Il Giornale.  

Brown har også blitt anklaget – og saksøkt – for plagiat, og flere forfattere har skrevet bestselgende bøker som hevder å avsløre ham.

 Filmatiseringer 
I 2006 kom filmen Da Vinci-koden på Columbia Pictures, med regissør Ron Howard, og med Tom Hanks og Audrey Tautou i hovedrollene. Den ble en kassasuksess, men kritikken var jevnt over negativ. Dan Brown er oppført som medprodusent, og komponerte et av musikkstykkene til filmen. I 2009 ble filmen Engler og demoner lansert, og i Inferno kom i 2016. 

I 2021 kom en 10-episoders TV-serie basert på romanen Det tapte symbol. Ashley Zukerman spilte hovedrollen; Eddie Izzard og Valorie Curry sto også på rollelista. Serien ble vist på strømmetjenesten Peacock. 

 Personlig liv 
Via medlemskapet i National Academy of Songwriters på tidlig 90-tall traff Brown Blythe Newlon, som var akademiets leder for artistutvikling. Hun tok på seg oppgaven med å promotere Browns musikalske prosjekter; skrev til pressen, fikk tak i oppdrag og skaffet ham kontakter. Etter hvert utviklet det seg et personlig forhold mellom de to; i 1993 ble hun med da Brown flyttet tilbake til New Hampshire, og i 1997 giftet de seg. 

Blythe Brown har blitt fremhevet som en viktig støttespiller, både for hans musikalske og senere skrivende virksomhet. Da han satset på en karriere som forfatter fortsatte hun sin innsats med promotering, og hjalp også til med å skaffe bakgrunnsmateriale til romanene.

De to ble skilt i 2019, etter en bitter konflikt der hun beskyldte ham for å ha bedratt henne og levd et hemmelig dobbeltliv, og med en påfølgende rettssak om fordelingen av boet.

 Utgivelser 
 Bibliografi 
Enkeltutgaver
 1998: Den digitale festning, oversatt av Peter A. Lorentzen – originaltittel: Digital Fortress
 2001: Iskaldt bedrag, oversatt av Kjell Olaf Jensen og Peter A. Lorentzen – originaltittel: Deception Point

Robert Langdon-serien
 2000: Engler & demoner, oversatt av Peter A. Lorentzen – originaltittel: Angels and Demons
 2003: Da Vinci-koden, oversatt av Peter A. Lorentzen – originaltittel: The Da Vinci Code
 2009: Det tapte symbol, oversatt av Kjell Olaf Jensen – originaltittel: The Lost Symbol
 2013: Inferno, oversatt av Kjell Olaf Jensen – originaltittel: Inferno
 2017: Opprinnelse, oversatt av Kjell Jørgen Holbye – originatittel: Origin
 2026: Hemmelighetenes hemmelighet, oversatt av Kjell Jørgen Holbye – originatittel: The Secret of Secrets

Humor
 1995: 187 Men to avoid: A Survival Guide for the Romantically Frustrated Woman (Berkeley Publishing Group) – sammen med Blythe Brown, under pseudonymet «Danielle Brown»
 1998: The Bald Book – sammen med Blythe Brown

 Diskografi 
 1989: SynthAnimals/ Musica Animalia – barnealbum
 1990 Perspective (Dalliance)
 1993: Dan Brown (DBG Records)
 1994: Angels & Demons
 2020: Wild Symphony – klassisk musikk for barn

Referanser

 Eksterne lenker 






Kategori:Forfattere fra USA
Kategori:Personer fra Rockingham County i New Hampshire